24. ΑΠΟΦΑΣΗ ΥΠΟΥΡΓΩΝ ΕΞΩΤΕΡΙΚΩΝ, ΔΙΚΑΙΟΣΥΝΗΣ  ΚΑΙ ΔΗΜΟΣΙΑΣ ΤΑΞΗΣ  Αριθ.4803/13/4κγ της 18/26 Ιουν.1992 (ΦΕΚ Β΄ 407) Καθορισμός των κριτηρίων και της διαδικασίας για την εγγραφή και διαγραφή αλλοδαπών από τον κατάλογο ανεπιθύμητων αλλοδαπών. Έχοντας υπόψη τις διατάξεις: 1.Του άρθρ.11 του Νόμ.1975/91 «Είσοδος–έξοδος, παραμονή, εργασία, απέλαση, αλλοδαπών, διαδικασία αναγνώρισης αλλοδαπών προσφύγων και άλλες διατάξεις» (Α΄184). 2.Του άρθρ.5 του Νόμ. 1481/84 «Οργανισμός Υπουργείου Δημοσίας Τάξεως» (Α΄152). 3.Του Π.Δ. 137/1986 «Συγκρότηση της Γενικής Γραμματείας Δημόσιας Τάξης σε Υπουργείο Δημόσιας Τάξης» (Α΄51). 4.Της υπ’ αριθ. Π31-15853/ΑΣ 8177 από 4.9.1991 Απόφασης Πρωθυπουργού και Υπουργού Εξωτερικών «Καθορισμός αρμοδιοτήτων της Υφυπουργού Εξωτερικών Τσουδερού Βιργινίας» (Β΄728), αποφασίζουμε: Εγγραφή στον κατάλογο ανεπιθύμητων αλλοδαπών ΄Αρθρ.1.-1.Αρμόδια υπηρεσία για την εγγραφή αλλοδαπού στον κατάλογο ανεπιθύμητων, καθώς και για τη διαγραφή του απ’ αυτόν, είναι η Διεύθυνση Κρατικής Ασφάλειας του Υπουργείου Δημοσίας Τάξεως. 2.Η εγγραφή στον κατάλογο γίνεται ύστερα από δικαστική απόφαση, που διατάσσει την απέλαση του αλλοδαπού ή ύστερα από αιτιολογημένη πρόταση των διοικητικών αρχών προς την προαναφερόμενη υπηρεσία, η οποία αποφαίνεται τελικά για την εγγραφή. Κριτήρια εγγραφής Άρθρ.2.-Στον κατάλογο ανεπιθύμητων εγγράφονται: 1.Αλλοδαποί σε βάρος των οποίων μπορεί να διαταχθεί το μέτρο της διοικητικής απέλασης, για τους αναφερόμενους στην παρ.1 του άρθρ.27 του Νόμ. 1975/91 λόγους. Για την εγγραφή των αλλοδαπών αυτών, ερευνάται ιδίως αν η παρουσία τους στο ελληνικό έδαφος μπορεί να αποτελέσει απειλή για την εθνική και δημόσια ασφάλεια ή τη δημόσια τάξη και υγεία. 2.Αλλοδαποί οι οποίοι παραβίασαν τις διατάξεις της σχετικής με την είσοδο και παραμονή των αλλοδαπών νομοθεσίας και για το λόγο αυτό απομακρύνθηκαν από τη χώρα. Διάρκεια εγγραφής Άρθρ.3.-Η διάρκεια εγγραφής στον κατάλογο ανεπιθύμητων αλλοδαπών, καθορίζεται από τη Διεύθυνση Κρατικής Ασφάλειας του Υπουργείου Δημόσιας Τάξεως, με κριτήριο τους λόγους για τους οποίους επιβάλλεται. Λόγοι διαγραφής Άρθρ.4.-Η διαγραφή αλλοδαπού από τον κατάλογο ανεπιθύμητων γίνεται: 1.Με απόφαση του Υπουργού Δικαιοσύνης, όταν η εγγραφή του στον ανωτέρω κατάλογο, έγινε συνεπεία δικαστικής απόφασης με την οποία διατάχθηκε η απέλασή του από τη χώρα και αφού παρέλθει ο προβλεπόμενος από τις διατάξεις του Ποινικού Κώδικα χρόνος. 2.Αυτοδικαίως, λόγω παρέλευσης της χρονικής διάρκειας ισχύος της εγγραφής. 3.Με διαταγή του Αρχηγού της Ελληνικής Αστυνομίας για λόγους εθνικού ή δημοσίου συμφέροντος ή ανθρωπιστικούς ή εξαιτίας διεθνών υποχρεώσεων της χώρας ή ύστερα από σχετικό αίτημα του ενδιαφερομένου. Ενημέρωση υπηρεσιών Άρθρ.5.-1.Με μέριμνα της Διεύθυνσης Κρατικής Ασφάλειας του Υπουργείου Δημοσίας Τάξεως, αντίγραφα του καταλόγου ανεπιθύμητων αλλοδαπών αποστέλλονται: α)Στις ελληνικές προξενικές αρχές που είναι αρμόδιες για την χορήγηση θεωρήσεων εισόδου (VISA) στην Ελλάδα. β)Στις υπηρεσίες που έχουν επιφορτισθεί με τον έλεγχο προσώπων στα σημεία εισόδου της χώρας. 2.Η ενημέρωση των ανωτέρω υπηρεσιών είναι διαρκής και γίνεται με οποιοδήποτε πρόσφορο τρόπο ιδιαιτέρως δε μέσω συστήματος συνδέσεως με το Κεντρικό αρχείο Πληροφοριών του Υ.Δ. Τάξεως. Κοινοί με άλλα κράτη κατάλογοι ανεπιθύμητων αλλοδαπών Άρθρ.6.-1.Ο αλλοδαπός ο οποίος κρίνεται ως ανεπιθύμητος στην επικράτεια των Κρατών-Μελών των Ευρωπαϊκών Κοινοτήτων ή και άλλων Κρατών, στα πλαίσια διακρατικών συμφωνιών στις οποίες συμμετέχει και η Ελλάδα, εγγράφεται με βάση τα κριτήρια που έχουν θεσπίσει από κοινού τα ΚράτηΜέλη σε ιδιαίτερους κοινούς καταλόγους. 2.Η Διεύθυνση Κρατικής Ασφάλειας του Υπουργείου Δημόσιας Τάξεως είναι αρμόδια για την εγγραφή ή διαγραφή ανεπιθύμητων αλλοδαπών στους κοινούς καταλόγους ανεπιθύμητων αλλοδαπών καθώς και για την ανταλλαγή κάθε σχετικής πληροφορίας. Είναι επίσης αρμόδια να προσέρχεται σε διαβουλεύσεις με τις αντίστοιχες αρμόδιες υπηρεσίες άλλων Κρατών-Μελών, σχετικά με την εγγραφή ή διαγραφή προσώπων από τους κοινούς καταλόγους, σύμφωνα με τους κανόνες που θεσπίζουν τα ΚράτηΜέλη. 3.Για αλλοδαπό εγγεγραμμένο σε κοινό κατάλογο ανεπιθύμητων, στον οποίο παρά ταύτα επετράπη η είσοδος στο έδαφος της Ελληνικής Επικράτειας, λαμβάνονται τα μεταξύ των Κρατών συμφωνηθέντα μέτρα σχετικά με τον περιορισμό της κυκλοφορίας του. (Μετά τη σελ.336,304) Σελ.336,305 Τεύχος 1175-Σελ.25 Ρύθμιση λεπτομερειών Άρθρ.7.-Με διαταγή του Αρχηγού της Ελληνικής Αστυνομίας, ρυθμίζονται οι λεπτομέρειες που αφορούν στην εφαρμογή της αποφάσεως αυτής. Μεταβατικές διατάξεις Άρθρ.8.-Στον κατάλογο ανεπιθύμητων αλλοδαπών, περιλαμβάνονται και οι μέχρι της καταρτίσεώς του απελαθέντες αλλοδαποί. Έναρξη ισχύος Άρθρ.9.-Η ισχύς της αποφάσεως αυτής αρχίζει από τη δημοσίευσή της στην Εφημερίδα της Κυβερνήσεως. 